Am Wuchenend sin de Mike un d'Alex z'Bsuch gsi, de Kuseng und d'Kusine vo de Kinder. Die beide gönn uff's Gymi und hen scho Englisch un Französisch. Bim Esse hämmers so über verschiedeni Sache ka, wie die uff englisch und französisch denn so heisse. D'Tanja, die jo au scho e baar Sache weiss, het immer zerscht roote dürfe.  Wommer bi de Tierli gsi sinn, un sie ghirnt het, was wohl "Ente" uff englisch heisse könnt, hann ich ihre enn Tip geh: "Tanja, denk doch mol an e berühmti Zeichenrickente".  "Ah so, dann isch jo klar - Ente uff englisch heisst natürlich - Donald !"